**יוסי שטרית – "מחשבות"**

**מילים: יוסי שטרית, פן חזות ורם דולב**

**לחן והפקה מוזיקלית: פן חזות ורם דולב**

אחרי שסחף אחריו מדינה שלמה עם השיר "חצי רוסיה, חצי מרוקאית" (18 מיליון צפיות ביוטיוב עד עכשיו), **יוסי שטרית** משחרר שיר חדש מתוך אלבום שני שייצא בעתיד הקרוב. "מחשבות", אותו כתב שטרית עם **פן חזות** ו**רם דולב** (עבדו עם **עדן בן זקן**, **דודו אהרון**, **נועה קירל** והפיקו את "חצי רוסיה, חצי מרוקאית"), נכתב על המשבר הזוגי שלו ושל בת זוגתו בשנה וחצי האחרונות.

"כתבתי את השיר על האהבה הראשונהשלי", משתף שטרית בן ה-21 שזו הפעם הראשונה שהוא שותף לכתיבת שיר. "היינו יחד במשך שנה וחצי והיא הראשונה שממש נכנסה לי ללב. אני לא נוהג לערבב בין החיים האישיים שלי והקריירה, אבל זה קרה במקרה. נפרדנו בפעם הראשונה ואז כתבתי את השיר. שבועיים אחרי זה חזרנו להיות ביחד והיא אפילו השתתפה בקליפ לשיר. זו הפעם הראשונה שהדוגמנית בקליפ היא בת הזוג שלי ואני עדיין מנסה לעכל את זה"

יוסי שטרית התגלה לראשונה בשנת 2015, אז הגיע לאודישן בתוכנית "אקס פקטור ישראל". האודישן שלו הפך לוויראלי וכמעט שאי אפשר למצוא בן אדם שלא זוכר את מוכר הממתקים בן ה-17 מבת ים שגרם לארבעת השופטים לבכות מהתרגשות. שטרית הצטרף לקבוצה של **עברי לידר** ובסוף זכה במקום השני. "למדתי על עצמי המון דרך התוכנית, גם מבחינה ווקאלית. זה ציון דרך שעברתי בכבוד רב. עברי לידר תמך בי לאורך כל הדרך ועבדנו צמוד על בחירת השירים, ההפקה וכל מה שקשור לתוכנית. הוא היה הכי בעניינים. לעבוד עם זמר ויוצר ענק כמו עברי לידר זה חלום. לא יכולתי להגיע לכל זה בלי התוכנית".

"מחשבות" ממשיך את הקו המוזיקלי של יוסי שטרית. "אני שר מוזיקה מזרחית. היום אין כמעט מוזיקה מזרחית הארד קור. בגלל התכנותים וההפקה המוזיקלית, המוזיקה המזרחית של היום זה הפופ של מדינת ישראל". בחודש מרץ ישתחרר שטרית מצה"ל, והדרך לכבוש שוב ושוב את המיינסטרים קרוב מתמיד.

**בחודש אפריל יגלם שטרית את התפקיד הראשי במחזמר "זה אני" בתיאטרון "הקאמרי" המבוסס על שיריו של אייל גולן. "מאור זגורי, שכתב ומביים את המחזמר, התקשר אלי והזמין אותי לאודישן. הוא סיפר לי שהוא עקב אחרי ב'אקס פקטור' ושהוא חושב שהתפקיד תפור עלי. הגעתי לאודישן ואני שמח שמאור בחר בי. אני מגלם את דמותו של אליהו, הפייטן של התזמורת האנדלוסית. אני אוהב מאוד את השירים של אייל גולן, והשיר 'בלי להתכוון' שמופיע במחזמר הוא האהוב עלי".**